Jong jagter sterfJohann Lambrechts. Foto: Verskaf. Johann Lambrechts (21), die professionele jagter van Northam in Limpopo wat in Rustenburg in die hospitaal opgeneem is met malaria, is dood. Volgens ŉ familievriend is Lambrechts Woensdag omstreeks 5:30 dood. “Die dokters het gesê daar was bloed in sy longe en sy liggaam het net ingegee. Dit is regtig verskriklik, die familie het almal se gebede nou meer as ooit nodig, almal was so positief want dit het teen die naweek baie beter met hom gegaan.” Lambrechts was nog in isolasie behandel. Sy pa, Johann Lambrechts sr., het Sondag aan Maroela Media gesê dit gaan beter met sy seun danksy “genade van bo”. Hy was Sondag nog in die hoësorgeenheid van die Life Peglerae-hospitaal in Rustenburg. Lambrechts se werkgewer het hom vroeër die maand bewusteloos in sy woning aangetref nadat hy van verkoue gekla het. Sy werkgewer het met hom na die hospitaal in Thabazimbi gejaag, vanwaar hy na die Life Peglerae-hospitaal oorgeplaas is. Maroela Media het vroeër berig Riekie Fuls (60) is op 12 Februarie in die Life Peglerae- hospitaal dood aan malaria. Fuls se man, Johan (70), word steeds in dié hospitaal behandel nadat hy ook malaria opgedoen het. Cheryl Pieterse (58) en Jolynn Hocanin (33), albei van Doornpoort in Pretoria, is ook onlangs aan malaria dood.